Oud-Bok se dogter tydens troosdiens onthou | Maroela Media
"Julle is dapper muise," het ds. Braam Coetzee die verwese Kayla (10) en Edmund O'Ehley (8) van die kansel aangespreek in 'n aangrypende troosdiens vir hul ma, René O'Ehley (38), in die NG Kerk op Bredasdorp.
O'Ehley, dogter van die oud-Springbokheelagter Gysie Pienaar, is op 15 Februarie in 'n motorongeluk op die N2 tussen Botrivier en Caledon oorlede.
Die diens in 'n stampvol kerk is bygewoon deur talle familielede, vriende en bekendes in rugbykringe. Rene se broer, Ruan Pienaar, self 'n veelsydige Springbok in 88 toetse, het van Montpellier gekom om by sy ouers en familie te wees.
Balie Swart, Springbokstut en Wêreldbekerwenner in 1995, in gesprek met Tiaan Augustyn van Bredasdorp.
'n Bedroefde Ruan het in 'n huldeblyk aan sy suster gesê dat hulle saam rugby in hul ouerhuis in Bloemfontein gespeel het en dat René hom gelak het dat hy hik. Hy het ook onthul dat "Sussa" met een abnormale klein voetjie gebore is en dat sy 'n rugoperasie moes ondergaan en ondanks onbeskryflike pyn "ongelooflik dapper" was.
René se vriendinne Marlene Bezuidenhout en Julie de Wet het René se sprankelende geaardheid, vriendelikheid en mensliewendheid onthou. "Ons is vasbeslote dat 'n krieketwedstryd wat René voor haar tragiese dood vir die jongklomp op Bredasdorp gereël het, sal voortgaan. Dit is soos sy dit sou wou gehad het."
Die oud-Springbokslot en telviesie-aanbieder Kobus Wiese gesels met troosdiensgangers.
Rugbysterre soos Balie Swart en Kobus Wiese, Wêreldbeker-wenners in 1995, was ook teenwoordig. In een van die huldeblyke is vermeld dat Gysie Pienaar soos 'n vader vir die 1995 Bokke was. Pienaar was die hulpafrigter en het daardie dag agter die skerms 'n reuserol gespeel in die Bokke se oorwinning oor die All Blacks, wat aan hulle die wêreldkroon besorg het.
Die Wêreldbeker-wengroep het finansieel bygedra tot die begrafnis en byeenkoms daarna. De Wet Ras, Springbok-losskakel wat Pienaar se spanmaat was toe die Vrystaat in 1976 die Curriebeker die eerste keer gewen het, het van Gordonsbaai gekom om sy ou kameraad by te staan.
Die broederskap wat in rugby bestaan is weer eens onderstreep toe Bismarck du Plessis, Springbokhaker en Ruan se spanmaat by Montpellier, se ondersteuningsrol in die tragedie vermeld is. Du Plessis en Pienaar junior was saam op Grey Kollege in Bloemfontein.
O'Ehley was tot einde verlede jaar 'n gr. R-onderwyseres aan die Laerskool Bredasdorp. Sy en haar man, Edmund, en hul twee kinders het op dié dorp gewoon.
Dit is so hartseer! Die getal sterftes op ons paaie en die aantal geweldmisdaad slagoffers maak ons land 'n baie gevaarlike plek om in te woon. Dit vereis 'n hoë vlak van waaksaamheid wat moeilik is om te handhaaf. Een waaksame persoon kan nie kompenseer vir die tien nalatige en roekeloses nie. Op 'n dag gaan die wet van waarskynlikheid van jou 'n slagoffer maak. Intussen moet ons en naastes waaksaamheid en versigtigheid leer en handhaaf.
Baie mooi gebaar van die oud Sprinkbokke om te help bydra tot die begrafnis. Sterkte aan die familie.